**חוק בתי משפט לענינים מינהליים, תש"ס-2000****[\*](https://www.nevo.co.il/law_html/law01/054m1_001.htm" \l "_ftn1" \o ")**

**מטרה (תיקון מס' 15) תשס"ה-2005**

1.    חוק זה מטרתו להסמיך באופן הדרגתי את בית המשפט המחוזי בשבתו כבית משפט לענינים מינהליים לדון בענינים מינהליים הנדונים בבית המשפט העליון בשבתו כבית משפט גבוה לצדק או בבתי משפט אחרים, על ידי שופטים של בית המשפט המחוזי שייקבעו לצורך זה, ולפי סדרי דין מיוחדים שייקבעו.

**הגדרות**

2.    בחוק זה -

           "ענינים מינהליים" - ענינים הנוגעים לסכסוכים שבין אדם לרשות;

           "רשות" - רשות מרשויות המדינה, רשות מקומית, וכן גופים ואנשים אחרים הממלאים תפקידים ציבוריים על פי דין;

           "החלטה של רשות" - החלטה של רשות במילוי תפקיד ציבורי על פי דין, לרבות העדר החלטה וכן מעשה או מחדל.

**בית משפט לענינים  מינהליים**

3.    (א)  בית משפט מחוזי ישב כבית משפט לענינים מינהליים בהתאם להוראות חוק זה (להלן - בית משפט לענינים מינהליים).

           (ב)  שופטי בית משפט לענינים מינהליים יהיו נשיא בית המשפט המחוזי ושופטים אחרים של בית המשפט המחוזי, שיקבע נשיא בית המשפט המחוזי, על פי הנחיות שקבע נשיא בית המשפט העליון לענין זה; תקופת הכהונה של שופט בית משפט לענינים מינהליים תהא ארבע שנים וניתן להאריכה לתקופות כהונה נוספות של ארבע שנים כל אחת; ואולם ניתן לקבוע תקופת כהונה קצרה יותר בהתאם לצורכי בית המשפט.

**(תיקון מס' 28) תשס"ז-2007**

           (ג)   מקרב השופטים שנקבעו כאמור בסעיף קטן (ב) ימונה סגן נשיא לענינים מינהליים (להלן - סגן הנשיא); על מינוי של סגן הנשיא ועל כהונתו יחולו הוראות סעיף 9 לחוק בתי המשפט [נוסח משולב], התשמ"ד-1984, ואולם כהונתו של סגן הנשיא תיפסק אם חדל לכהן כשופט של בית משפט לענינים מינהליים.

**הרכב**

4.    (א)  בית משפט לענינים מינהליים ידון בשופט אחד, ואולם רשאי נשיא בית המשפט המחוזי או סגן הנשיא לקבוע כי ענין מסוים יידון בשלושה.

           (ב)  נשיא בית המשפט העליון רשאי לקבוע סוגי ענינים שיידונו בשלושה; הודעה על סוגי ענינים שנקבעו לפי סעיף קטן זה תפורסם ברשומות.

**סמכות בית המשפט**

5.    בית משפט לענינים מינהליים ידון באלה –

**(תיקון מס' 15) תשס"ה-2005**

(1)  עתירה נגד החלטה של רשות או של גוף המנוי בתוספת הראשונה בענין המנוי בתוספת הראשונה ולמעט עתירה שהסעד העיקרי המבוקש בה ענינו התקנת תקנות, לרבות ביטול תקנות, הכרזה על בטלותן או מתן צו להתקין תקנות (להלן – עתירה מינהלית);

(2)  ערעור המנוי בתוספת השניה (להלן - ערעור מינהלי);

(3)  תובענה המנויה בתוספת השלישית (להלן - תובענה מינהלית);

**(תיקון מס' 2) תשס"א-2001 (תיקון מס' 15) תשס"ה-2005**

(4)  ענין מינהלי או ענין אחר שנקבע בחוק אחר כי בית משפט לענינים מינהליים ידון בו, ובכפוף להוראות אותו חוק.

**סמכות בית משפט לעניינים מינהליים בירושלים לדון בענייני האזור (תיקון מס' 117) תשע"ח-2018**

5א.     (א)  בית משפט לעניינים מינהליים בירושלים ידון, נוסף על סמכותו לפי סעיף 5, גם באלה:

(1)   עתירה נגד החלטה של רשות או של גוף המנוי בתוספת הרביעית, הפועלים ביהודה והשומרון (להלן – האזור), בעניין המנוי בתוספת הרביעית, ולמעט עתירה שהסעד העיקרי המבוקש בה עניינו התקנת תחיקת הביטחון לרבות ביטולה, הכרזה על בטלותה או מתן צו להתקנתה (להלן – עתירה מינהלית בענייני האזור);

(2)   ערעור המנוי בתוספת החמישית (להלן – ערעור מינהלי בענייני האזור).

           (ב)  (1)   עתירה מינהלית בענייני האזור תידון לפי הוראות חוק זה כאילו היא עתירה מינהלית לפי סעיף 5(1);

(2)   ערעור מינהלי בענייני האזור יידון לפי הוראות חוק זה כאילו הוא ערעור מינהלי לפי סעיף 5(2).

           (ג)   בסעיף זה –

           "מפקד צבאי" – כמשמעותו בצו בדבר הוראות ביטחון [נוסח משולב] (יהודה והשומרון) (מס' 1651), התש"ע-2009;

           "תחיקת הביטחון" – כל אחד מאלה:

(1)   מנשר, צו, תקנה, אכרזה, הודעה, מודעה, או מסמך אחר, שנתנו מפקד כוחות צבא הגנה לישראל באזור, מפקד צבאי או רשות אחרת הפועלת מכוחם, מטעמם או באישורם;

(2)   הדין החל באזור כתוקפו מזמן לזמן;

(3)   הוראה שניתנה מכוח דבר חקיקה כאמור בפסקה (1) או הדין כאמור בפסקה (2), והיא בת-פועל תחיקתי.

**העברת דיון בעתירה מינהלית**

6.    מצא בית משפט לענינים מינהליים, לבקשת בעל דין, היועץ המשפטי לממשלה, או מיוזמתו, כי עתירה מינהלית שבפניו מעלה ענין בעל חשיבות, רגישות או דחיפות מיוחדת, רשאי הוא, לאחר שקיבל את תגובת בעלי הדין, להורות על העברת הדיון בעתירה לבית המשפט העליון בשבתו כבית משפט גבוה לצדק.

**שינוי התוספות**

7.    שר המשפטים, בהסכמת נשיא בית המשפט העליון ובאישור ועדת החוקה חוק ומשפט של הכנסת, רשאי, בצו, לשנות את התוספות לחוק זה, ובכלל זה להרחיבן או לגרוע מהן.

**עילות, סמכויות וסעדים**

8.    בית משפט לענינים מינהליים ידון בעתירה מינהלית ובערעור מינהלי בהתאם לעילות, לסמכויות ולסעדים שלפיהם דן בית המשפט העליון בשבתו כבית משפט גבוה לצדק, בשינויים המחויבים לגבי עתירה מינהלית ולגבי ערעור מינהלי.

**צו ביניים**

9.    בית משפט לענינים מינהליים רשאי, בכל שלב של הדיון, ליתן צו ביניים בתנאים שיקבע.

**רשם**

10.   (א)  רשם של בית משפט מחוזי יכהן גם כרשם של בית משפט לענינים מינהליים (להלן - הרשם).

           (ב)  פסק דין של הרשם דינו, לענין ערעור, כדין פסק דין של בית משפט לענינים מינהליים.

           (ג)   ערעור על החלטה של הרשם יידון לפני שופט בית משפט לענינים מינהליים.

**ערעור**

11.   פסק דין של בית משפט לענינים מינהליים, בעתירה מינהלית ובתובענה מינהלית, ניתן לערעור בפני בית המשפט העליון.

**בקשת רשות ערעור**

12.   (א)  פסק דין של בית משפט לענינים מינהליים בערעור מינהלי ובערעור על החלטת הרשם, והחלטה אחרת של בית משפט לענינים מינהליים יהיו נתונים לערעור לפני בית המשפט העליון אם ניתנה רשות לכך מאת שופט של בית המשפט העליון שנשיא בית המשפט העליון קבע לכך.

           (ב)  לענין סעיף זה, "החלטה אחרת" –

**(תיקון מס' 37) תשס"ח-2008**

(1)   החלטה בבקשה למתן צו ביניים בעתירה מינהלית;

**(תיקון מס' 37) תשס"ח-2008**

(1א) החלטה בבקשה למתן סעד זמני בערעור מינהלי ובתובענה מינהלית;

(2)   החלטה שניתנה לאחר פסק הדין ואינה נבלעת בו;

(3)   החלטה בענין חיסיון;

**(תיקון מס' 15) תשס"ה-2005 (תיקון מס' 37) תשס"ח-2008 (תיקון מס' 49) תש"ע-2010**

(3א) החלטה בענין סמכות ענינית או סמכות שיפוט בין-לאומית, למעט החלטה בשאלה אם עניין מסוים הוא עניין כלכלי-מינהלי, אם לאו, כאמור בסעיף 41(ג)(2) לחוק בתי המשפט [נוסח משולב], התשמ"ד-1984;

**(תיקון מס' 37) תשס"ח-2008**

(3ב) החלטה בעניין התיישנות בתובענה מינהלית;

**(תיקון מס' 37) תשס"ח-2008**

(3ג)  החלטה בעניין אגרה, עירבון או ערובה;

**(תיקון מס' 37) תשס"ח-2008**

(3ד)  החלטה בעניין מינוי או פסילת מומחה בתובענה מינהלית;

**(תיקון מס' 37) תשס"ח-2008**

(3ה) החלטה בעניין בקשה לצירוף בעל דין או החלטה בעניין בקשה להגיש הודעת צד שלישי;

**(תיקון מס' 37) תשס"ח-2008**

(3ו)  אישור תובענה ייצוגית לפי חוק תובענות ייצוגיות, התשס"ו-2006, לרבות החלטה ולפיה רשות לא הוכיחה כי חדלה מגביה לפי סעיף 9(ב) לחוק האמור;

**(תיקון מס' 37) תשס"ח-2008**

(3ז)  דחיית בקשה להארכת מועד שמשמעותה שלילת האפשרות לפתוח בהליך;

**(תיקון מס' 37) תשס"ח-2008**

(3ח) דחיית בקשה לדחות תובענה מינהלית על הסף מחמת מעשה בית דין;

**(תיקון מס' 37) תשס"ח-2008**

(3ט) דחיית בקשה לעיכוב הליכים בשל הסכם בוררות, תניית שיפוט, פורום לא נאות או הליכים המתקיימים בערכאה אחרת;

**(תיקון מס' 37) תשס"ח-2008**

(3י)  החלטה בעניין תיקון כתב טענות בתובענה מינהלית;

(4)   ענינים נוספים שקבע שר המשפטים בצו, באישור ועדת החוקה חוק ומשפט של הכנסת.

**ביצוע ותקנות**

13.   שר המשפטים ממונה על ביצוע חוק זה והוא רשאי להתקין תקנות בכל הנוגע לביצועו, ובכלל זה תקנות בדבר –

(1)  קביעת אגרות באישור ועדת החוקה חוק ומשפט של הכנסת;

(2)  סדרי הדין בעתירה מינהלית, בערעור מינהלי ובתובענה מינהלית, לרבות לענין המועד להגשת עתירה, מועדים אחרים, צו ביניים וקביעת ערובה למתן צו ביניים; סדרי הדין בעתירה מינהלית יהיו במתכונת דומה לסדרי הדין הנהוגים בבית המשפט העליון בשבתו כבית משפט גבוה לצדק, בשינויים שיקבע שר המשפטים, באופן שיבטיחו סעד מהיר ויעיל תוך אפשרות לקיום בירור עובדתי ככל שהדבר דרוש;

(3)  הוצאה לפועל של פסקי דין והחלטות לפי חוק זה.

**תחולת חוק בתי המשפט**

14.   הוראות חוק בתי המשפט [נוסח משולב], תשמ"ד-1984, יחולו על הליך לפי חוק זה אם אין בחוק זה הוראה אחרת לענין הנדון ואם אין בענין הנדון או בהקשרו דבר שאינו מתיישב עם הוראות חוק זה.

**תיקון פקודת האגודות השיתופיות – מס' 6**

15.   בפקודת האגודות השיתופיות, בסעיף 51, המספרים "9, 12" -  יימחקו.

**תיקון פקודת מסי העיריה ומסי הממשלה (פטורין) – מס' 9**

16.   בפקודת מסי העיריה ומסי הממשלה (פטורין), 1938, בסעיף 15 -

(1)  בסעיף קטן (א), במקום הסיפה החל במילים "בתוך שלושה חודשים" יבוא "לעתור לבית משפט לענינים מינהליים";

(2)  בסעיף קטן (ב), במקום הסיפה החל במילים "בתוך אותה תקופה" יבוא "לעתור לבית משפט לענינים מינהליים".

**תיקון פקודת התעבורה — מס' 52**

17.   בפקודת התעבורה, בסעיף 14ו –

(א)  בסעיף קטן (א), במקום "בית המשפט המחוזי" יבוא "בית משפט לענינים מינהליים";

(ב)  סעיפים קטנים (ב) עד (ד) - בטלים.

**תיקון חוק הרשויות המקומיות (הסדרת השמירה) – מס' 3**

18.   בחוק הרשויות המקומיות (הסדרת השמירה), תשכ"א–1961, אחרי סעיף 14 יבוא:

"ערעור

14א. החלטת ועדת הערר ניתנת לערעור לפני בית משפט לענינים מינהליים".

**תיקון חוק הרשויות המקומיות (ביוב) – מס' 3**

19.   בחוק הרשויות המקומיות (ביוב), תשכ"ב-1962, בסעיף 31 –

(1)  בסעיף קטן (א), במקום "בית המשפט המחוזי שבתחום שיפוטו נמצא המושב של ועדת הערר וידון בו שופט יחיד" יבוא "בית משפט לענינים מינהליים" ובמקום "בית המשפט המחוזי" יבוא "בית משפט לענינים מינהליים";

(2)  בסעיף קטן (ב), במקום "בית המשפט" יבוא "בית משפט לענינים מינהליים".

**תיקון חוק התכנון והבניה – מס' 50**

20.   בחוק התכנון והבניה, תשכ"ה-1965 –

(1)  בסעיף 106(ד), בפסקה (3), במקום "לערער" יבוא "לעתור" ובמקום "השלום" יבוא "לענינים מינהליים";

(2)  בסעיף 158ה –

(א)   בסעיף קטן (ב), במקום הסיפה החל במילים "לערער לבית משפט השלום" יבוא "לעתור לבית משפט לענינים מינהליים";

(ב)   בסעיף קטן (ג), במקום "ערעור" יבוא "עתירה" והמילים "הדן בערעור" - יימחקו.

(3)  בסעיף 158יב –

(א)   בסעיף רטן (ב), במקום "לערור לפני בית משפט השלום" יבוא "לעתור לבית משפט לענינים מינהליים";

(ב)   בסעיף קטן (ד)(3), במקום "לערער עליה לפני בית משפט השלום" יבוא "לעתור לבית משפט לענינים מינהליים";

(4)  בסעיף 158מא(א), במקום "בית המשפט המחוזי" יבוא "בית המשפט לענינים מינהליים";

(5)  בסעיף 198(ח), במקום "בית המשפט המחוזי" יבוא "בית משפט לענינים מינהליים";

(6)  פרק י'1 שכותרתו "עתירות בעניני תכנון ובניה" – בטל;

(7)  בתוספת הרביעית, בסעיף 16 –

(א)   בסעיף קטן (ג), במקום "בית המשפט המחוזי שידון בערעור בדן יחיד" יבוא "בית משפט לענינים מינהליים";

(ב)   סעיף קטן (ד) – בטל.

**תיקון חוק רישוי עסקים – מס' 17**

21.   בחוק רישוי עסקים, התשכ"ח-1968 –

(1)  בסעיף 7ד –

(א)   כותרת השוליים תהיה "עתירה בענין החלטה או קביעת תנאי";

(ב)   בסעיף קטן (א), במקום "להגיש ערעור לבית משפט השלום או לבית משפט לענינים מקומיים שבתחום שיפוטו נמצא העסק" יבוא "לעתור לבית משפט לענינים מינהליים" ובמקום "הערעור" יבוא "העתירה".

**תיקון חוק פיקוח על בתי ספר – מס' 5**

22.   בחוק פיקוח על בתי ספר, תשכ"ט- 1969, אחרי סעיף 14 יבוא:

"ערעור

14א. החלטת ועדת הערר ניתנת לערעור לפני בית משפט לענינים מינהליים."

**תיקון חוק הרשויות המקומיות (ערר על קביעת ארנונה כללית) – מס' 5**

23.   בחוק הרשויות המקומיות (ערר על קביעת ארנונה כללית), תשל"ו- 1976 -

           (1)  בסעיף 6 -

(א)   בסעיף קטן (ב), במקום הסיפה החל במילים "בית המשפט המחוזי שבאזור שיפוטו נמצא תחום הרשות המקומית" יבוא "בית משפט לענינים מינהליים";

(ב)   סעיף קטן (ג) -  בטל;

(2)  בסעיף 7, המילה "ערעור" -  תימחק, ובמקום "בהם" יבוא "בו".

**תיקון חוק העונשין – מס' 54**

24.   בחוק העונשין, תשל"ז- 1977, בסעיף 229, במקום סעיף קטן (ב) יבוא:

"(ב)        הרואה עצמו נפגע על ידי צו לפי סעיף קטן (א) רשאי לעתור לביטולו לבית משפט לענינים מינהליים."

**תיקון חוק העתיקות – מס' 2**

25.   בחוק העתיקות, תשל"ח- 1978, אחרי סעיף 36 יבוא:

"ערעור              36א. החלטת ועדת הערר ניתנת לערעור לפני בית משפט לענינים מינהליים."

**תיקון חוק העמותות – מס' 4**

26.   בחוק העמותות, תש"ם- 1980 -

(1)  בסעיף 4(ג), במקום "לבקש מבית המשפט" יבוא "לעתור לבית משפט לענינים מינהליים";

           (2)  בסעיף 6 -

(א)   כותרת השוליים תהיה "עתירה";

(ב)   במקום "לערער על כך לפני בית המשפט המחוזי" יבוא "לעתור לבית משפט לענינים מינהליים", במקום "4(ב)" יבוא "4(ג)" ובמקום "לערער" יבוא "לעתור".

**תיקון חוק בתי המשפט – מס' 27**

27.   בחוק בתי המשפט [נוסח משולב], תשמ"ד- 1984, בסעיף 40, אחרי פסקה (1) יבוא:

"(1א)      עתירה מינהלית, ערעור מינהלי ותובענה מינהלית, לפי חוק בתי משפט לענינים מינהליים, תש"ס- 2000."

**תיקון חוק חופש המידע**

28.   בחוק חופש המידע, תשנ"ח- 1998, בסעיף 17(א), במקום "לבית המשפט המחוזי" יבוא "לבית משפט לענינים מינהליים".

**תיקון חוק להסדרת הביטחון בגופים ציבוריים**

29.   בחוק להסדרת הביטחון בגופים ציבוריים, תשנ"ח- 1998, בסעיף 11 -

(1)  בסעיף קטן (א), במקום "בית המשפט המחוזי" יבוא "בית משפט לענינים מינהליים";

           (2)  סעיף קטן (ג) -  בטל.

**תחילה**

30.   תחילתו של חוק זה ביום שקבע שר המשפטים בצו או בתום שישה חודשים מיום פרסומו, לפי המוקדם.

**הוראות מעבר**

31.   הוראות חוק זה לא יחולו על עתירה נגד החלטה של רשות בענין המנוי בתוספת הראשונה, ערעור המנוי בתוספת השניה ותובענה המנויה בתוספת השלישית, שהוגשו קודם לתחילתו.

**צו תשס"ב-2001**

**תוספת ראשונה**

(סעיף 5(1))

**צו תשס"ב-2001 (תיקון מס' 15) תשס"ה-2005 צו תשע"ו-2016**

1.        (א)  ארנונות – עניני ארנונה לפי כל דין, למעט החלטות שר הפנים, שר האוצר או שניהם יחד.

**צו תשע"ו-2016**

(ב)  על אף הסייג האמור בפרט משנה (א), לרבות החלטה של שר הפנים לפי פקודת מסי העיריה ומסי הממשלה (פטורין), 1938, והחלטה של שר האוצר לפי סעיף 5(ד) לפקודה האמורה; ולמעט –

(1)   החלטה של שר הפנים לפי סעיפים 3 ו-5א לפקודה האמורה;

(2)   החלטה בעלת תחולה ארצית הקובעת הנחיות לפי הפקודה האמורה.

**(תיקון מס' 15) תשס"ה-2005**

2.        חופש המידע – החלטה של רשות לפי חוק חופש המידע, התשנ"ח-1998.

**(תיקון מס' 15) תשס"ה-2005**

3.        חינוך – החלטה של רשות בעניני חינוך, למעט החלטת ממשלה והחלטת שר, ולמעט:

(1)  החלטה בעלת תחולה ארצית או מגזרית הקובעת כללים או הנחיות בענינים האלה:

(א)   תקצוב;

(ב)   תכניות לימודים;

(ג)    הכשרת עובדי הוראה;

**צו תשע"ח-2018**

(2)  (נמחקה);

(3)  החלטה בעניני השכלה גבוהה.

**צו תשס"ב-2001**

4.        מועצות דתיות –

(א)  החלטה של מועצה דתית או של נושא משרה או תפקיד בה, למעט רב מקומי, ולמעט החלטה כאמור הטעונה אישור הממשלה או אישור שר; לענין זה, "אישור" – בכל דרך ולרבות החלטה שלא לאשר.

**צו תשע"ו-2016**

(ב)  עניני כשירות לכהונה ופסלות לכהונה במועצה דתית לפי חוק שירותי הדת היהודיים [נוסח משולב], תשל"א-1971, לרבות ענייני כשירות לכהונה ופסלות לכהונה של ממונים שמונו לפי סעיף 6(ב2) לחוק האמור, ולרבות כהונה בועדה ממונה לפי סעיף 10ב לחוק האמור.

**צו תשע"ו-2016**

(ג)   החלטה של השר לשירותי דת לפי סעיפים 2 ו-6(א) לחוק שירותי הדת היהודיים [נוסח משולב], התשל"א-1971, וכן החלטה של רשות לפי סעיפים 3 ו-4 לחוק האמור.

**(תיקון מס' 15) תשס"ה-2005**

5.        מכרזים – עניני מכרזים של גוף או רשות המנויים בסעיף 2 לחוק חובת המכרזים, התשנ"ב-1992, ועניני מכרזים של רשות מקומית, שענינם התקשרות בחוזה לביצוע עסקה בטובין או במקרקעין, לביצוע עבודה או לרכישת שירותים, וכן מכרזים שענינם מתן רישיון או זיכיון לפי דין.

**(תיקון מס' 15) תשס"ה-2005 (תיקון מס' 49) תש"ע-2010**

6.        עמותות וחברות לתועלת הציבור –

(1)  החלטה של רשות לפי חוק העמותות, התש"ם-1980, למעט לפי פרק ז' לחוק האמור;

(2)  החלטה של רשם החברות או רשם ההקדשות לפי חוק החברות, התשנ"ט-1999, הנוגעת לחברה לתועלת הציבור, למעט החלטה של רשם ההקדשות להגיש לבית המשפט בקשות לפי החוק האמור כדי שיכריע בעניין ושיידונו בבית המשפט, לרבות לעניין פירוק, וכן החלטה לעניין אישור עסקאות לפי סעיף 345יב לחוק האמור ולעניין התראות לפירוק לפי סעיף 345יט לחוק האמור.

**(תיקון מס' 51) תשע"א-2010 צו תשע"ח-2018**

7.        רישוי עסקים –

(1)  עניני מתן רשיון או ביטול רשיון, היתר זמני, היתר מזורז או אישור לעסק טעון רישוי, לרבות קביעת תנאים לפי חוק רישוי עסקים, תשכ"ח-1968;

**(תיקון מס' 133) תשפ"ג-2023**

(2)  החלטת ועדת השגות לפי סימן ב' לפרק ז' לחוק לקידום תשתיות לאומיות, התשפ"ג-2023.

**(תיקון מס' 74) תשע"ב-2012**

7א.      הסדרת הפעלת עסק – החלטה של רשות לפי הוראות החיקוקים המפורטים בזה:

(1)  חוק הדיור המוגן, התשע"ב-2012.

**(תיקון מס' 120) תשע"ט-2018**

(2)  החלטה של רשות לפי חוק הפיקוח על מעונות יום לפעוטות, התשע"ט-2018.

**צו תשס"ב-2001**

8.        רשויות מקומיות –

**צו תשע"ו-2016**

(א) החלטה של רשות מקומית או של נושא משרה או תפקיד בה, למעט החלטה הטעונה אישור של שר הפנים לפי דין, שעניינה העיקרי של העתירה הוא החלטת שר הפנים.

**(תיקון מס' 84) תשע"ד-2013**

(ב) עניני כשירות לכהונה ופסלות לכהונה של ראש רשות מקומית ושל חבר מועצת רשות מקומית לפי כל דין למעט החלטה לפי סעיף 19א לחוק הרשויות המקומיות (בחירת ראש הרשות וסגניו וכהונתם), התשל"ה-1975, והחלטה לפי הסעיף האמור כפי שהוא מוחל בסעיף 6א1 לחוק המועצות האזוריות (בחירת ראש המועצה), התשמ"ח-1988; לענין זה "מועצת רשות מקומית" – לרבות מועצה ממונה או ועדה ממונה.

**(תיקון מס' 131) תשפ"ב-2022**

8א.      חברות גבייה ועובדיהן –

החלטה של ועדת אישורים לפי פקודת העיריות.

9.        תיירות – עניני שירותי תיירות לפי חוק שירותי תיירות, תשל"ו-1976.

10.      תכנון ובניה –

**(תיקון מס' 15) תשס"ה-2005 (תיקון מס' 63) תשע"א-2011 (תיקון מס' 89) תשע"ד-2014 צו תשע"ו-2016 (תיקון מס' 110) תשע"ז-2017 (תיקון מס' 113) תשע"ז-2017**

(א)  עניני תכנון ובניה לפי חוק התכנון והבניה, תשכ"ה-1965, למעט לפי פרק י': פיקוח, אכיפה ועונשין, ולפי חוק לקידום הבנייה במתחמים מועדפים לדיור (הוראת שעה), התשע"ד-2014, ולמעט החלטות שענינן תכנית מיתאר ארצית או מחוזית והחלטות שר הפנים או שר האוצר.

**צו תשע"ו-2016**

(א1)        ענייני תכנון לפי חוק הליכי תכנון ובנייה להאצת הבנייה למגורים (הוראת שעה), התשע"א-2011, למעט החלטות שר הפנים.

**צו תשס"ב-2001 (תיקון מס' 15) תשס"ה-2005**

(ב)  החלטה של רשות בעניני תכנון ובניה אחרים, למעט החלטות שר, לפי הוראות החיקוקים המפורטים בזה:

(1)   סעיף 5 לחוק רישום שיכונים ציבוריים (הוראת שעה), תשכ"ד-1964;

(2)   פרק ג' לחוק בינוי ופינוי של אזורי שיקום, תשכ"ה-1965;

(3)   חוק הדרכים (שילוט), תשכ"ו-1966;

(4)   סעיף 21א לחוק התקשורת (בזק ושידורים), תשמ"ב-1982;

(5)   חוק הליכי תכנון ובניה (הוראת שעה), תש"ן-1990;

(6)   סימן ה' בפרק ז' לחוק אזורים חופשיים לייצור בישראל, תשנ"ד-1994;

(7)   חוק זיכיון ים המלח (תכנון ובניה) (הוראות שעה לעבודות מסוימות), תשנ"ד-1994;

**(תיקון מס' 40) תשס"ח-2008**

(8)   סעיף 23 לחוק אוויר נקי, התשס"ח-2008.

**(תיקון מס' 102) תשע"ו-2016**

(ג)   החלטה של רשות לפי חוק הרשות הממשלתית להתחדשות עירונית, התשע"ו-2016, למעט החלטה של הממשלה או של שר.

**(תיקון מס' 119) תשע"ח-2018**

(ד)  החלטה של מנהל הרשות להתחדשות עירונית לפי סעיף 2א לחוק פינוי ובינוי (עידוד מיזמי פינוי ובינוי), התשס"ו-2006, וכן החלטה של שר המשפטים לפי סעיף 2ב לחוק האמור.

**11.****[[1]](https://www.nevo.co.il/law_html/law01/054m1_001.htm" \l "_ftn2" \o ")   כלי היריה –**

החלטה של רשות לפי חוק כלי היריה, תש"ט-1949, למעט החלטות של הממשלה או של שר;

**צו תשס"ח-2007 (תיקון מס' 65) תשע"א-2011 (תיקון מס' 70) תשע"ב-2012 צו תשע"ח-2018**

12.      מינהל אוכלוסין, עובדים זרים ומסתננים – החלטה של רשות לפי חוקים אלה, למעט החלטות הממשלה ולמעט החלטות הנתונות לערר לפני בית הדין לעררים לפי פרק רביעי1 לחוק הכניסה לישראל, התשי"ב-1952:

(1)   חוק הכניסה לישראל, התשי"ב-1952;

**צו תשע"ח-2018**

(2)   חוק האזרחות, התשי"ב-1952;

**צו תשע"ח-2018**

(3)   חוק האזרחות והכניסה לישראל (הוראת שעה), התשס"ג-2003;

**(תיקון מס' 128) תשפ"ב-2022**

(3א) חוק האזרחות והכניסה לישראל (הוראת שעה), התשפ"ב-2022;

**(תיקון מס' 48) תש"ע-2010**

(4)   חוק עובדים זרים, התשנ"א-1991, למעט החלטה לפי פרקים ד'3 או ה' בחוק האמור;

(5)   חוק הדרכונים, התשי"ב-1952;

(6)   חוק עדכון כתובת, התשס"ה-2005;

(7)   חוק השמות, התשט"ז-1956;

**(תיקון מס' 70) תשע"ב-2012**

(8)   חוק למניעת הסתננות (עבירות ושיפוט), התשי"ד-1954;

**צו תשע"ח-2018**

(9)   חוק השבות, התש"י-1950;

**צו תשע"ח-2018**

(10)  חוק מרשם האוכלוסין, התשכ"ה-1965.

**צו תשס"ב-2001**

13.      דיור ציבורי - החלטה של רשות בענין דיור ציבורי לפי חוק הדיור הציבורי (זכויות רכישה), תשנ"ט-1998, למעט סעיף 12, ולפי חוק זכויות הדייר בדיור הציבורי, תשנ"ח- 1998, וכן עניני דיור ציבורי לפי כל נוהל.

**צו תשס"ב-2001 (תיקון מס' 19) תשס"ה-2005**

14.      תעבורה –

(א)  החלטה של רשות לפי פקודת התעבורה, לרבות החלטה בעניני רישוי ובטיחות של נהגים, רכב, שירותי אוטובוסים, שירותי מוניות והוראת נהיגה, למעט החלטות שר, ולמעט כל ענין שבסמכות בית משפט לתעבורה;

**(תיקון מס' 19) תשס"ה-2005**

(ב)  החלטה של הממונה על הרישום לפי סעיף 5 בחוק הספנות (כלי שיט זר בשליטה של גורם ישראלי), התשס"ה-2005.

**(תיקון מס' 20) תשס"ו-2005**

(ג)   החלטה של המנהל לפי סעיפים 2 ו-6 עד 9 לחוק ספנות חופית (היתר לכלי שיט זר), התשס"ו-2005.

**(תיקון מס' 59) תשע"א-2011**

(ד)  החלטה של רשות לפי חוק הטיס, התשע"א-2011.

**צו תשע"ו-2016**

(ד1) החלטה של רשות לפי חוק רשות שדות התעופה, התשל"ז-1977, למעט החלטות הממשלה והחלטות הטעונות אישור של הממשלה.

**צו תשע"ו-2016**

(ד2) החלטה של רשות לפי חוק רישוי שירותי התעופה, התשכ"ג-1963.

**צו תשע"ו-2016**

(ד3) החלטה של רשות לפי חוק רשות התעופה האזרחית, התשס"ה-2005, למעט החלטה לפי סעיף 6 לחוק האמור.

**(תיקון מס' 90) תשע"ה-2014 (תיקון מס' 108) תשע"ז-2017**

(ה)  החלטה של רשות לפי סימן ב' לפרק ב' לפקודת מסילות הברזל [נוסח חדש], התשל"ב-1972, וכן החלטה של רשות לעניין מסילת ברזל מקומית לפי פרק ד'1 לפקודה האמורה.

**צו תשע"ו-2016**

(ו)   החלטה של רשות בעניין מתן תג נכה לפי סעיף 1 לחוק חניה לנכים, התשנ"ד-1993.

**(תיקון מס' 100) תשע"ו-2016**

(ז)   החלטה של רשות לפי חוק רישוי שירותים ומקצועות בענף הרכב, התשע"ו-2016.

**צו תשס"ב-2001**

15.      שיפוץ בתים ואחזקתם - החלטה של רשות לפי חוק שיפוץ בתים ואחזקתם, תש"ם-1980.

**(תיקון מס' 3)  תשס"ב-2001**

16.      מפלגות - שינוי שם של מפלגה לפי הוראות סעיף 8(ב) לחוק המפלגות, תשנ"ב-1992.

**(תיקון מס' 5) תשס"ב-2002 (תיקון מס' 15) תשס"ה-2005 (תיקון מס' 97) תשע"ו-2016**

17.      שירות נתוני אשראי – החלטה של רשות לפי חוק נתוני אשראי, התשע"ו-2016.

**(תיקון מס' 101) תשע"ו-2016**

18.      (בוטל).

**(תיקון מס' 15) תשס"ה-2005**

19.      בעלי חיים –

**(תיקון מס' 83) תשע"ד-2013**

(1)  החלטה של המנהל לפי סעיף 16 בחוק להסדרת הפיקוח על כלבים, התשס"ג-2002;

**(תיקון מס' 83) תשע"ד-2013**

(2)  החלטה של רשות לפי פקודת מחלות בעלי חיים [נוסח חדש], התשמ"ה-1985.

**(תיקון מס' 8) תשס"ה-2005**

20.      משק הדלק – החלטה של המנהל בבקשה לפי סעיף 3(ג) לחוק משק הדלק (איסור מכירת דלק לתחנות תדלוק מסוימות), התשס"ה-2005.

**(תיקון מס' 9) תשס"ה-2005 (תיקון מס' 15) תשס"ה-2005**

21.      הסדרת עיסוק – החלטה של רשות לפי הוראות החיקוקים המפורטים בזה:

**(תיקון מס' 15) תשס"ה-2005**

(1)  החלטה של המועצה לפי סעיפים 7, 10, 11, 29(ב) או 37(ג) לחוק הסדרת העיסוק בייעוץ על ידי יועצי מס, התשס"ה-2005;

**(תיקון מס' 58) תשע"א-2011**

(2)  (נמחקה);

**(תיקון מס' 103) תשע"ו-2016**

(2א)        (נמחק);

**(תיקון מס' 15) תשס"ה-2005 ת"ט תשס"ט-2006**

(2ב)        פקודת המיילדות;

**(תיקון מס' 15) תשס"ה-2005**

(3)  חוק רואי חשבון, התשט"ו-1955;

**(תיקון מס' 15) תשס"ה-2005**

(4)  חוק המהנדסים והאדריכלים, התשי"ח-1958;

**(תיקון מס' 15) תשס"ה-2005 (תיקון מס' 112) תשע"ז-2017**

(5)  חוק לשכת עורכי הדין, התשכ"א-1961, למעט החלטות שר המשפטים לפי החוק האמור;

**(תיקון מס' 15) תשס"ה-2005**

(6)  חוק סוכני המכס, התשכ"ה-1964;

**(תיקון מס' 15) תשס"ה-2005**

(7)  חוק הפטנטים, התשכ"ז-1967 – פרק ט';

**(תיקון מס' 15) תשס"ה-2005**

(8)  החלטות ועדת האישורים ומינהל בתי המשפט לפי סעיפים 5א עד 5ז לחוק ההוצאה לפועל, התשכ"ז-1967;

**(תיקון מס' 15) תשס"ה-2005**

(9)  חוק הנוטריונים, התשל"ו-1976;

**(תיקון מס' 15) תשס"ה-2005**

(10) פקודת הרופאים [נוסח חדש], התשל"ז-1976;

**(תיקון מס' 15) תשס"ה-2005**

(11) חוק הפסיכולוגים, התשל"ז-1977;

**(תיקון מס' 15) תשס"ה-2005**

(12) פקודת רופאי השיניים [נוסח חדש], התשל"ט-1979;

**(תיקון מס' 15) תשס"ה-2005**

(13) חוק הצלילה הספורטיבית, התשל"ט-1979;

**(תיקון מס' 15) תשס"ה-2005**

(14) פקודת הרוקחים [נוסח חדש], התשמ"א-1981, למעט החלטה לפי סעיפים 44, 47א עד 47ג ו-63 לפקודה;

**(תיקון מס' 15) תשס"ה-2005**

(15) חוק השימוש בהיפנוזה, התשמ"ד-1984;

**(תיקון מס' 15) תשס"ה-2005**

(16) חוק הרופאים הווטרינרים, התשנ"א-1991;

**(תיקון מס' 15) תשס"ה-2005**

(17) חוק העיסוק באופטומטריה, התשנ"א-1991;

**(תיקון מס' 49) תש"ע-2010**

(18) (נמחקה);

**(תיקון מס' 15) תשס"ה-2005**

(19) חוק המתווכים במקרקעין, התשנ"ו-1996;

**(תיקון מס' 15) תשס"ה-2005**

(20) חוק העובדים הסוציאליים, התשנ"ו-1996;

**(תיקון מס' 15) תשס"ה-2005**

(21) חוק שירותי הובלה, התשנ"ז-1997;

**(תיקון מס' 15) תשס"ה-2005**

(22) חוק שמאי מקרקעין, התשס"א-2001;

**(תיקון מס' 29) תשס"ז-2007**

(23) חוק הפיקוח על יצוא ביטחוני, התשס"ז-2007;

**(תיקון מס' 31) תשס"ח-2008 (תיקון מס' 126) תשפ"א-2020**

(24) החלטת המנהל או הממונה לפי חוק הגז (בטיחות ורישוי), התשמ"ט-1989;

**(תיקון מס' 34) תשס"ח-2008**

(25) החלטה לפי סעיפים 7, 8 ו-16 לחוק זכויות תלמידים עם לקות למידה במוסדות על-תיכוניים, התשס"ח-2008;

**(תיקון מס' 38) תשס"ח-2008**

(26) החלטה של המנהל לפי חוק הסדרת העיסוק במקצועות הבריאות, התשס"ח-2008;

**(תיקון מס' 79) תשע"ג-2012**

(27) החלטה של רשות לפי חוק ההנדסאים והטכנאים המוסמכים, התשע"ג-2012;

**(תיקון מס' 95) תשע"ו-2016**

(28) חוק הסדרת העיסוק בהדברה תברואית, התשע"ו-2016;

**(תיקון מס' 101) תשע"ו-2016 צו תשע"ח-2018**

(29) חוק הפיקוח על שירותים פיננסיים (שירותים פיננסיים מוסדרים), התשע"ו-2016, למעט החלטה של המפקח הקובעת כללים או הנחיות לפי החוק האמור;

**(תיקון מס' 126) תשפ"א-2020**

(30) חוק הגז הפחמימני המעובה, התשפ"א-2020.

**(תיקון מס' 11) תשס"ה-2005 (תיקון מס' 17) תשס"ה-2005**

22.      שוויון זכויות לאנשים עם מוגבלות –

(1)  החלטה של מהנדס רשות מקומית ומתכנן מחוז לפי סעיף 19לט(ז) או (ח), החלטה של הנציב לפי סעיף 19יג, 19יג1, 19יד1, 19כט1, ו-19מג והחלטה של הרשם לפי סימן י"א לחוק שוויון זכויות לאנשים עם מוגבלות, התשנ"ח-1998.

**(תיקון מס' 17) תשס"ה-2005**

(2)  החלטה של גוף מפקח לפי סעיף 10(א) לחוק שידורי טלוויזיה (כתוביות ושפת סימנים), התשס"ה-2005.

**(תיקון מס' 13) תשס"ה-2005 צו תשע"ו-2016**

23.      הגנת הסביבה –

(1)  החלטה של רשות לפי סעיף 3א לחוק למניעת זיהום הים ממקורות יבשתיים, התשמ"ח-1988;

**(תיקון מס' 21) תשס"ו-2006**

(2)  החלטת ממונה לפי פרק ג' לחוק הקרינה הבלתי מייננת, התשס"ו-2005;

**(תיקון מס' 26) תשס"ז-2007**

(3)  החלטת ממונה לפי חוק לסילוק ולמיחזור צמיגים, התשס"ז-2007;

**(תיקון מס' 40) תשס"ח-2008 ת"ט תשע"א-2011 (תיקון מס' 141) תשפ"ד-2024**

(4)  החלטה של רשות לפי חוק אוויר נקי, התשס"ח-2008, למעט החלטות לפי סעיף 6(ה) וסימן ג' בפרק ח' לחוק האמור;

**(תיקון מס' 141) תשפ"ד-2024**

(5)  (נמחק);

**(תיקון מס' 43) תשס"ט-2009**

(6)  החלטת הממונה והחלטת המפקח לפי חלק י"ד לפקודת המכרות, למעט לפי פרק ד' לחלק האמור;

**(תיקון מס' 52) תשע"א-2011**

(7)  החלטת המנהל לפי חוק להסדרת הטיפול באריזות, התשע"א-2011;

**(תיקון מס' 57) תשע"א-2011**

(8)  החלטות המנהל או הממונה לפי חוק למניעת מפגעי אסבסט ואבק מזיק, התשע"א-2011;

**(תיקון מס' 64) תשע"א-2011**

(9)  החלטת חשב המשרד להגנת הסביבה לפי סעיף 11ח לחוק שמירת הניקיון, התשמ"ד-1984;

**(תיקון מס' 73) תשע"ב-2012**

(10) החלטה של רשות לפי חוק הגנת הסביבה (פליטות והעברות לסביבה – חובות דיווח ומרשם), התשע"ב-2012;

**(תיקון מס' 75) תשע"ב-2012**

(11) החלטה של רשות לפי חוק לטיפול סביבתי בציוד חשמלי ואלקטרוני ובסוללות, התשע"ב-2012;

**צו תשע"ו-2016 (תיקון מס' 141) תשפ"ד-2024**

(12) החלטה של רשות לפי חוק החומרים המסוכנים, התשנ"ג-1993, למעט החלטה בעניין עיצום כספי;

**(תיקון מס' 96) תשע"ו-2016**

(13) החלטה של רשות לפי חוק לצמצום השימוש בשקיות נשיאה חד-פעמיות, התשע"ו-2016;

**צו תשע"ח-2018**

(14) החלטה של רשות לפי חוק להגנת חיית הבר, התשט"ו-1955;

**צו תשע"ח-2018**

(15) החלטה של הרשות לשמירת הטבע והגנים הלאומיים, או של נושא תפקיד בה, לפי חוק גנים לאומיים, שמורות טבע, אתרים לאומיים ואתרי הנצחה, התשנ"ח-1998.

**צו תשע"ח-2018**

24.      ייבוא וייצוא –

(א)  החלטה של רשות לפי חוק היטלי סחר ואמצעי הגנה, התשנ"א-1991;

(ב)  החלטה פרטנית של רשות שעניינה ייבוא לפי כל דין ובכלל זה החלטה פרטנית של רשות שעניינה רישיון ייבוא לפי כל דין.

**(תיקון מס' 18) תשס"ה-2005 (תיקון מס' 137) תשפ"ד-2023 (תיקון מס' 142) תשפ"ד-2024**

25.      פדויי שבי, שבויים, חטופים ונעדרים –

(1)  החלטה של הוועדה להכרה באדם כפדוי שבי, לפי סעיף 2 לחוק תשלומים לפדויי שבי ולחטופים ששוחררו, התשס"ה-2005;

(2)  החלטה של ועדה לפי סעיף 2 לחוק מימון הוצאות למשפחות שבויים, חטופים ונעדרים, התשס"ח-2008.

**(תיקון מס' 15) תשס"ה-2005**

26.      הטבות וסיוע לנכים ולמשפחות חיילים שנספו במערכה –

**(תיקון מס' 85) תשע"ד-2013**

(1)  החלטה של רשות בעניני הטבות וסיוע הניתנים מכוח נוהלי אגף שיקום נכים במשרד הביטחון;

(2)  החלטה של רשות לפי החיקוקים המפורטים בזה:

(1)   החלטה של רופא מוסמך ראשי לפי תקנות הנכים (טיפול רפואי), התשי"ד-1954;

(2)   תקנות משפחות חיילים שנספו במערכה (תגמולים ושיקום) (חינוך יתומים לשם רכישת מקצוע או השכלה כללית או מקצועית), התשי"ט-1959;

(3)   תקנות משפחות חיילים שנספו במערכה (תגמולים ושיקום) (הקלות ליתומים להשתלמות במוסדות להשכלה על-תיכונית), התשי"ט-1959;

(4)   תקנות משפחות החיילים שנספו במערכה (הקלות לאלמנות לרכישת השכלה מקצועית או השכלה גבוהה), התשכ"ד-1964;

(5)   תקנות הנכים (תגמולים ושיקום) (לימודים לרכישת מקצוע), התשמ"ח-1987;

**(תיקון מס' 85) תשע"ד-2013**

(3)  החלטה של רשות לפי חוק משפחות חיילים שנספו במערכה (תגמולים ושיקום), התש"י-1950, כמפורט להלן:

(1)   החלטה של העובד הסוציאלי הראשי לפי סעיף 15ז;

(2)   החלטה של ועדת חריגים להטבות לפי סעיף 15ט;

(3)   החלטה של הוועדה למתן סיוע לפנים משורת הדין לפי סעיף 35א;

**(תיקון מס' 135) תשפ"ג-2023**

(4)  החלטה של רשות לפי פרק שני1 לחוק הנכים (תגמולים ושיקום), התשי"ט-1959 [נוסח משולב].

**(תיקון מס' 15) תשס"ה-2005**

27.      חתימה אלקטרונית – החלטה של הרשם לפי חוק חתימה אלקטרונית, התשס"א-2001.

**(תיקון מס' 15) תשס"ה-2005**

28.      מאגרי מידע –

**(תיקון מס' 131) תשפ"ב-2022 (תיקון מס' 132) תשפ"ג-2023 (תיקון מס' 147) תשפ"ד-2024**

(1)  החלטה של הרשם לפי חוק הגנת הפרטיות, התשמ"א-1981 וכן החלטה של רשם מאגרי המידע לפי סעיף 330יג(א)(3) לפקודת העיריות;

**(תיקון מס' 132) תשפ"ג-2023**

(2)  החלטה של הממונה על פניות הציבור כמשמעותו בסעיף 19(ה) לחוק סמכויות לאיסוף ואבחון של נתוני נוסעים הנכנסים לישראל או היוצאים ממנה, התשפ"ג-2023.

**(תיקון מס' 15) תשס"ה-2005 (תיקון מס' 92) תשע"ו-2015**

29.      גז –

(1)  החלטה של רשות לפי סעיפים 18(ב), 21, 30(ג) ו-74 לחוק משק הגז הטבעי, התשס"ב-2002;

(2)  החלטה סופית של הוועדה לתיאום תשתיות לפי סימן ד' בפרק ה' לחוק משק הגז הטבעי, התשס"ב-2002;

(3)  החלטת גוף בודק לפי פרק ב'1 לחוק הגז (בטיחות ורישוי), התשמ"ט-1989.

**(תיקון מס' 22) תשס"ו-2005**

30.      ספורט –

**צו תשע"ח-2018**

(א)  החלטה של הרשות המוסמכת לפי חוק הנהיגה הספורטיבית, התשס"ו-2005, וכן החלטה של שר החינוך התרבות והספורט לפי הוראות סעיף 4(א) לחוק האמור;

**צו תשע"ח-2018**

(ב)  החלטה של רשות שעניינה מתן מעמד ספורטאי בצבא לפי פקודת הצבא כהגדרתן בחוק השיפוט הצבאי, התשט"ו-1955.

**(תיקון מס' 23) תשס"ו-2006 ת"ט תשס"ז-2006**

31.      תאגידים ביטחוניים – החלטות לפי חוק התאגידים הביטחוניים (הגנה על אינטרסים ביטחוניים), התשס"ו-2005.

**(תיקון מס' 25) תשס"ז-2007**

32.      עיצומים כספיים וקנסות אזרחיים –

**(תיקון מס' 76) תשע"ב-2012**

(1)  החלטה של רשות לפי פרק ז'1 לחוק התקשורת (בזק ושידורים), התשמ"ב-1982;

**(תיקון מס' 105) תשע"ז-2016**

(1א)        החלטת הממונה לפי פרק ד'4 לחוק הפצת שידורים באמצעות תחנות שידור ספרתיות, התשע"ב-2012;

**(תיקון מס' 26) תשס"ז-2007**

(2)  החלטת ממונה לפי סעיף 12 לחוק לסילוק ולמיחזור צמיגים, התשס"ז-2007;

**(תיקון מס' 49) תש"ע-2010**

(3)  (נמחקה);

**(תיקון מס' 29) תשס"ז-2007**

(4)  החלטה של הרשות המוסמכת לפי פרק ט' לחוק הפיקוח על יצוא ביטחוני, התשס"ז-2007;

**(תיקון מס' 30) תשס"ח-2007**

(5)  החלטה של המנהל לפי סימן ו' בפרק שני לפקודת מס הכנסה;

**(תיקון מס' 31) תשס"ח-2008 (תיקון מס' 104) תשע"ז-2016**

(6)  החלטה של המנהל לפי סעיף 18א לחוק הסדרים במשק המדינה (תיקוני חקיקה), התשמ"ט-1989 ולפי סעיף 3א לחוק המקרקעין (החלפת ספק גז המספק גז באמצעות מערכת גז מרכזית), התשנ"א-1991;

**(תיקון מס' 40) תשס"ח-2008 (תיקון מס' 141) תשפ"ד-2024**

(7)  החלטת המנהל לפי סימן ג' בפרק ח' לחוק אוויר נקי, התשס"ח-2008;

**(תיקון מס' 42) תשס"ח-2008**

(8)  החלטת ממונה לפי חוק למניעת זיהום הים ממקורות יבשתיים, התשמ"ח-1988;

**(תיקון מס' 42) תשס"ח-2008**

(9)  החלטת מנהל לפי חוק החומרים המסוכנים, התשנ"ג-1993;

**(תיקון מס' 44) תשס"ט-2009**

(10) החלטת מנהל רשות המים לפי סעיף 96 לחוק ההתייעלות הכלכלית (תיקוני חקיקה ליישום התכנית הכלכלית לשנים 2009 ו-2010), התשס"ט-2009;

**(תיקון מס' 43) תשס"ט-2009**

(11) החלטת הממונה לפי פרק ד' בחלק י"ד לפקודת המכרות.

**צו תשע"ו-2016**

33.      **בריאות** –

(א)  החלטת ועדה הערכה או החלטת המנהל לפי פרק ד' לחוק השתלת אברים, התשס"ח-2008;

(2)[[2]](https://www.nevo.co.il/law_html/law01/054m1_001.htm" \l "_ftn3" \o ") החלטה של רשות לפי חוק הגנה על בריאות הציבור (מזון), התשע"ו-2015;

(ב)  החלטה של רשות לפי תקנות ביטוח בריאות ממלכתי (מדדי איכות ומסירת מידע), התשע"ב-2012.

**(תיקון מס' 77) תשע"ב-2012**

34.      (נמחק).

**(תיקון מס' 45) תש"ע-2010**

35.      רכישה לצורכי ציבור – החלטה של רשות לפי סעיף 9א לפקודת הקרקעות (רכישה לצורכי ציבור), 1943.

**(תיקון מס' 47) תש"ע-2010 (תיקון מס' 50) תשע"א-2010**

36.      חיילים בשירות קבע –

(א)  החלטה של רשות, בהתאם לפקודות הצבא כהגדרתן בחוק השיפוט הצבאי, התשט"ו-1955, בעניין מהעניינים המפורטים להלן, למעט החלטת ממשלה והחלטת שר; לעניין זה, "חייל בשירות קבע" – כהגדרתו בחוק שירות הקבע בצבא הגנה לישראל (הליכים לעניין החלטות הנוגעות לשירות קבע), התש"ע-2010 (להלן – חוק שירות הקבע):

(1)   סיום שירות הקבע בשל כל אחד מאלה:

(א)   התנהגות החורגת מאמות המידה הנדרשות מחייל בשירות קבע בדרגתו או במעמדו;

(ב)   הרשעה בבית דין צבאי או בבית משפט בביצוע עבירה פלילית;

(2)   הדחה או השעיה של חייל בשירות קבע;

(3)   אי-קידומו בדרגה של חייל בשירות קבע;

(4)   אי-מינויו של חייל בשירות קבע לתפקיד או הפסקת מינויו כאמור;

**(תיקון מס' 50) תשע"א-2010**

(ב)  החלטה של שר הביטחון לפי סעיף 2 לחוק שירות הקבע בצבא הגנה לישראל (חיילות בשירות קבע), התשע"א-2010.

**צו תשע"א-2010 צו (מס' 2) תשע"א-2010**

37.      שוטרים וסוהרים –

(1)  החלטה בעניין המנוי בסעיף 93א לפקודת המשטרה [נוסח חדש], התשל"א-1971 למעט כל החלטה הנוגעת למינוי המפקח הכללי של המשטרה;

(2)  החלטה בעניין המנוי בסעיף 129 לפקודת בתי הסוהר [נוסח חדש], התשל"ב-1971 למעט כל החלטה הנוגעת למינוי נציב בתי הסוהר;

**צו תשע"ו-2016**

(3)  החלטה לפי סעיפים 73 ו-81 לחוק שירות המדינה (גמלאות) [נוסח משולב], התש"ל-1970.

**(תיקון מס' 54) תשע"א-2011 (תיקון מס' 121) תשע"ט-2018**

38.      החלטה של רשות לפי חוק לפינוי שדות מוקשים ושטחי נפלים, התשע"א-2011, למעט החלטה לפי סעיפים 4(א)(1), 18(ג), 19 ו-27 עד 30 לחוק האמור.

**(תיקון מס' 55) תשע"א-2011**

39.      אגודות שיתופיות –

**צו תשע"ח-2018**

(א)  החלטה של ועדת השגות לפי סעיף 6ב לפקודת האגודות השיתופיות;

**צו תשע"ח-2018**

(ב)  החלטה של רשות לפי סעיפים 6(1) ו-(2), 7, 9 ו-12 עד 14 לפקודת האגודות השיתופיות, וכן החלטה של רשות לפי תקנות האגודות השיתופיות (ייסוד), התשל"ו-1976;

**(תיקון מס' 134) תשפ"ג-2023**

(ג)   החלטה של הוועדה ליישובים קהילתיים לפי סעיף 6ו לפקודת האגודות השיתופיות.

**צו תשע"ח-2018**

40.      תמיכות –

(א)  החלטה פרטנית של רשות שעניינה מתן תמיכה למוסד ציבור לפי סעיף 3א לחוק יסודות התקציב, התשמ"ה-1985, למעט החלטה לפי סעיפים קטנים (ה) ו-(ו) של סעיף 3א לחוק האמור;

(ב)  החלטה פרטנית של רשות שעניינה מתן תמיכה לגוף אחר לפי הוראות החשב הכללי למעט החלטה שעניינה קביעת מבחן תמיכה לפי הוראות אלה; בפרט זה, "גוף אחר" – כהגדרתו בהוראות החשב הכללי שעניינן תמיכות מתקציב המדינה בגופים אחרים;

(ג)   החלטה של שר האוצר לפי סעיף 3ב לחוק יסודות התקציב, התשמ"ה-1985.

**(תיקון מס' 58) תשע"א-2011**

41.      חקלאות –

(1)  החלטה של המנהל לפי חוק להסדרת תוצרת אורגנית, התשס"ה-2005;

(2)  החלטה של רשות לפי חוק תכנון משק החלב, התשע"א-2011;

**(תיקון מס' 66) תשע"א-2011**

(3)  החלטה של רשות לפי חוק לפיקוח על ייצור הצמח ושיווקו, התשע"א-2011;

**(תיקון מס' 71) תשע"ב-2012**

(4)  החלטה של רשות לפי פקודת היערות;

**(תיקון מס' 86) תשע"ד-2014**

(5)  החלטה של רשות לפי חוק הפיקוח על מזון לבעלי חיים, התשע"ד-2014;

**צו תשע"ח-2018**

(6)  החלטה של רשות לפי סעיפים 2, 3 ו-10 לחוק ההתיישבות החקלאית (סייגים לשימוש בקרקע חקלאית ובמים), התשכ"ז-1967;

**צו תשע"ח-2018**

(7)  החלטה של רשות לפי פקודת הדיג.

**(תיקון מס' 62) תשע"א-2011 (תיקון מס' 143) תשפ"ד-2024**

42.      בדיקת מינויים – החלטה של רשות לפי הוראות החיקוקים המפורטים בזה:

(1)  סעיפים 10ב ו-11(ב) עד (ד) לחוק הספורט, התשמ"ח-1988.

**(תיקון מס' 61) תשע"א-2011**

43.      החלטה של רשות לפי חוק המועצה הארצית לביטחון תזונתי, התשע"א-2011, למעט החלטות לפי סעיף 3 לחוק האמור ובין השאר החלטות הממשלה לפי אותו סעיף.

**(תיקון מס' 67) תשע"א-2011 (תיקון מס' 136) תשפ"ג-2023**

44.      הגנה על הציבור –

(1)  החלטה של רשות לפי חוק הגנה על הציבור מפני ביצוע עבירות מין, התשס"ו-2006, למעט החלטת ראש ענף טיפול ושיקום בבתי הסוהר לפי סעיף 20ז(ה) לחוק האמור;

**(תיקון מס' 136) תשפ"ג-2023**

(2)  החלטה של רשות לפי סעיף 4 לחוק למניעת העסקה של עברייני מין במוסדות מסוימים, התשס"א-2001, או לפי סעיף 5 לחוק למניעת העסקה במוסדות מסוימים של מי שהורשע באלימות כלפי ילדים וחסרי ישע, התשפ"ג-2023.

**(תיקון מס' 78) תשע"ב-2012**

45.      כבאות והצלה – החלטה של רשות לפי חוק הרשות הארצית לכבאות והצלה, התשע"ב-2012, למעט:

(1)  החלטות ממשלה והחלטות היועץ המשפטי לממשלה לפי החוק האמור;

(2)  החלטה בעניין מינוי נציב כבאות והצלה, הפסקת כהונתו של הנציב או השעייתו;

(3)  החלטת שר לפי סעיף 34 לחוק האמור;

(4)  החלטה בעניין צו הפסקה מינהלי לפי סעיף 51 לחוק האמור.

**(תיקון מס' 80) תשע"ג-2013**

46.      תאגידי מים וביוב – החלטה של רשות לפי סעיף 6ט(ד) לחוק תאגידי מים וביוב, התשס"א-2001.

**(תיקון מס' 81) תשע"ג-2013**

47.      (פקע).

**(תיקון מס' 82) תשע"ד-2013**

48.      תקינה –

(1)  החלטה של רשות לפי חוק התקנים, התשי"ג-1953, ולמעט החלטה לפי סעיף 6 עד 8(א), 9(ב), 9(ג), 11(א), 12א או 16 לחוק האמור;

(2)  החלטה של רשות לפי סעיף 2א(ו) לפקודת הייבוא והייצוא [נוסח חדש], התשל"ט-1979.

**(תיקון מס' 109) תשע"ז-2017**

49.      שירות אזרחי – החלטה של רשות לפי חוק שירות לאומי-אזרחי, התשע"ד-2014, או לפי חוק שירות אזרחי, התשע"ז-2017, למעט החלטה של הממשלה לפי החוקים האמורים.

**(תיקון מס' 88) תשע"ד-2014 (תיקון מס' 122) תשע"ט-2019 (תיקון מס' 144) תשפ"ד-2024**

50.      קידום התחרות בענף המזון – החלטת הממונה על התחרות לפי סעיפים 7(ב) ו-16(ד) לחוק קידום התחרות בענפי המזון והפארם, התשע"ד-2014.

**(תיקון מס' 91) תשע"ה-2015**

51.      מחקר ופיתוח – החלטה של רשות לפי חוק לעידוד מחקר, פיתוח וחדשנות טכנולוגית בתעשייה, התשמ"ד-1984, למעט החלטה של המועצה לפי החוק האמור.

**צו תשע"ו-2016**

52.      **קליטת עלייה** – החלטה של רשות לפי חוק סל הקליטה, התשנ"ה-1994, למעט החלטת שר לפי סעיף 3(ב) לחוק האמור, וכן החלטה של רשות בענייני הטבות וסיוע הניתנים מכוח החלטות הממשלה שעניינן קליטת עלייה או מכוח נוהלי משרד העלייה והקליטה.

**צו תשע"ו-2016**

53.      **סמים מסוכנים** – החלטה של רשות לפי פקודת הסמים המסוכנים [נוסח חדש], התשל"ג-1973.

**(תיקון מס' 98) תשע"ו-2016 (תיקון מס' 118) תשע"ח-2018**

54.      מוקדי חירום – החלטה של גוף לפי חוק מוקדי חירום, התשע"ו-2016.

**(תיקון מס' 99) תשע"ו-2016**

55.      מאבק בטרור –

(1)  החלטה של רשות בעניין צו תפיסה מינהלי וצו חילוט לפי פרק ה' לחוק המאבק בטרור, התשע"ו-2016 (להלן – חוק המאבק בטרור);

(2)  החלטה של רשות בעניין צו למניעת פעילות או צו להגבלת שימוש במקום, לפי פרק ו' לחוק המאבק בטרור;

**(תיקון מס' 115) תשע"ח-2018**

(3)  החלטה של רשות לפי סעיף 70א(ה) או (ו) לחוק המאבק בטרור.

**(תיקון מס' 103) תשע"ו-2016**

56.      פיקוח על שירותים פיננסיים – החלטה של רשות לפי החוקים שללהן, למעט החלטה של הממונה הקובעת כללים או הנחיות שהם בני פועל תחיקתי לפי אותם חוקים:

(1)  חוק הפיקוח על שירותים פיננסיים (ביטוח), התשמ"א-1981, למעט החלטה לפי סעיף 2(א) לחוק האמור;

(2)  חוק הפיקוח על שירותים פיננסיים (קופות גמל), התשס"ה-2005;

(3)  חוק הפיקוח על שירותים פיננסיים (ייעוץ, שיווק ומערכת סליקה פנסיוניים), התשס"ה-2005.

**(תיקון מס' 106) תשע"ז-2016**

57.      השקעות הון –

**צו תשע"ח-2018**

(1)  החלטה של ועדת השגה לפי סעיף 24א לחוק לעידוד השקעות הון, התשי"ט-1959;

**צו תשע"ח-2018**

(2)  (נמחק);

(3)  החלטה של רשות לפי סעיף 86 לחוק ההתייעלות הכלכלית (תיקוני חקיקה להשגת יעדי התקציב לשנות התקציב 2017 ו-2018), התשע"ז-2016.

**(תיקון מס' 116) תשע"ח-2018**

58.      תקשורת –

(3)  החלטה של רשות לפי פקודת הטלגרף האלחוטי [נוסח חדש], התשל"ב-1972, למעט החלטה שעניינה הועדת תדרים או הקצאת תדרים.

**צו תשע"ח-2018**

59.      רשות מקרקעי ישראל –

(1)  החלטה של רשות מקרקעי ישראל שעניינה הקצאה ראשונית של מקרקעין לפי כל דין או לפי החלטת הממשלה;

(2)  (א)   החלטה של רשות לפי סעיף 6(8) לחוק הרשות לפיתוח הנגב, התשנ"ב-1991;

(ב)   החלטת שר לפי סעיף 5(ב) לחוק הרשות לפיתוח הנגב (תיקון מס' 4), התש"ע-2010;

(ג)    החלטה של רשות מקרקעי ישראל לפי סעיפים 5(ה) ו-(ו) לחוק הרשות לפיתוח הנגב (תיקון מס' 4), התש"ע-2010;

(3)  החלטה של ועדת ההשגות הפועלת לפי החלטות מועצת מקרקעי ישראל שעניינה השגה על שומת מקרקעין שנערכה במסגרת עסקה עם רשות מקרקעי ישראל.

**צו תשע"ח-2018**

60.      החלטה של רשות לפי סעיף 78 לפקודת המשטרה [נוסח חדש], התשל"א-1971.

**צו תשע"ח-2018**

61.      התגוננות אזרחית – החלטה של רשות לפי פרקים שלישי עד שביעי לחוק ההתגוננות האזרחית, התשי"א-1951, למעט החלטה כאמור שניתנה בזמן מצב מיוחד בעורף או בשעת התקפה, כהגדרתם בחוק האמור, ולמעט החלטה של הממשלה, החלטת שר או החלטה של ראש המטה הכללי של הצבא לפי החוק האמור.

**(תיקון מס' 124 – הוראת שעה) תש"ף-2020**

62.      (פקע).

**(תיקון מס' 127) תשפ"ב-2021**

63.      החלטת הממונה לפי חוק איסור הונאה בכשרות, התשמ"ג-1983, למעט החלטה שלא לתת רישיון בשל התנגדות מועצת הרבנות הראשית לפי סעיף 2יז(א)(6) לחוק.

**(הוראת שעה) תשפ"ד-2023**

64.      (פקע).

**(תיקון מס' 140 – הוראת שעה) תשפ"ד-2023**

65.      (פקע).

**(תיקון מס' 145) תשפ"ד-2024**

66.      החלטת המועצה המאסדרת לפי סעיפים 8ז(ו) ו-78(ד) לחוק רכבת תחתית (מטרו), התשפ"ב-2021.

**צו תשס"ב-2001**

**תוספת שניה**

(סעיף 5(2))

**(תיקון מס' 139) תשפ"ד-2023**

1.        ערעור על החלטת רשם האגודות השיתופיות לפי פקודת האגודות השיתופיות למעט בעניני פירוק אגודות שיתופיות, בוררות בסכסוכים ועיקול זמני על נכסים או לפי סעיף 15(ד) לחוק הארכת תקופות ודחיית מועדים (הוראת שעה – חרבות ברזל) (סדרי מינהל, תקופות כהונה ותאגידים), התשפ"ד-2023.

**צו תשס"ב-2001 (תיקון מס' 15) תשס"ה-2005**

2.        ערעור לפי סעיף 14ו וערעור לפי סעיף 55(א1) לפקודת התעבורה.

**(תיקון מס' 15) תשס"ה-2005**

2א.      ערעור לפי סעיף 64(ג1) לפקודת הרוקחים [נוסח חדש], התשמ"א-1981.

**(תיקון מס' 15) תשס"ה-2005**

2ב.      ערעור לפי סעיף 8 לחוק החשמל, התשי"ד-1954.

3.        ערעור לפי סעיף 14א לחוק הרשויות המקומיות (הסדרת השמירה), תשכא-1961.

4.        ערעור לפי סעיף 31 לחוק הרשויות המקומיות (ביוב), תשכ"ב-1962.

**(תיקון מס' 36) תשס"ח-2008**

5.        ערעור לפי סעיפים 198(ז), 14(ד) לתוספת השלישית ו-16(ג) לתוספת הרביעית בחוק התכנון והבניה, התשכ"ה-1965.

**צו תשע"ח-2018**

5א.      ערעור על החלטת ועדת המשנה של המועצה הארצית שלפי סעיף 6(ג) לחוק התכנון והבנייה, התשכ"ה-1965 (בפרט זה – ועדת המשנה), או על החלטת יושב ראש ועדת המשנה, לפי סעיפים 198(ז) לחוק האמור ו-14(ד) לתוספת השלישית לחוק האמור.

6.        ערעור לפי סעיף 14א לחוק פיקוח על בתי ספר, תשכ"ט-1969.

**(תיקון מס' 15) תשס"ה-2005**

6א.      ערעור לפי סעיף 11(ג) לחוק רישום קבלנים לעבודות הנדסה בנאיות, התשכ"ט-1969.

7.        ערעור לפי סעיף 6 לחוק הרשויות המקומיות (ערר על קביעת ארנונה כללית), תשל"ו-1976.

8.        ערעור לפי סעיף 36א לחוק העתיקות, תשל"ח-1978.

**(תיקון מס' 10) תשס"ה-2005**

9.        ערעור לפי סעיף 8(ו) לחוק להסדרת הביטחון בגופים ציבוריים, תשנ"ח-1998.

**צו תשס"ב-2001 (תיקון מס' 15) תשס"ה-2005 (תיקון מס' 65) תשע"א-2011**

10.      ערעור לפי סעיפים 13כא, 13לא ו-13לב בחוק הכניסה לישראל, תשי"ב-1952.

**(תיקון מס' 70) תשע"ב-2012**

10א.    ערעור לפי סעיף 30ו לחוק למניעת הסתננות (עבירות ושיפוט), התשי"ד-1954.

**(תיקון מס' 4)  תשס"ב-2002**

11.      ערעור לפי סעיף 28(ב)(7) לחוק משק הגז הטבעי, תשס"ב-2002.

**(תיקון מס' 12) תשס"ה-2005**

12.      ערעור לפי סעיף 10 בחוק להסדרת תוצרת אורגנית, התשס"ה-2005.

**(תיקון מס' 32) תשס"ח-2008 (תיקון מס' 60) תשע"א-2011**

13.      ערעור לפי סעיף 102ה(ד) לחוק המשטרה, התשס"ו-2006.

**(תיקון מס' 39) תשס"ח-2008**

14.      ערעור לפי סעיפים 3(ו), 4 ו-17(ו) לחוק מוסדות חינוך תרבותיים ייחודיים, התשס"ח-2008.

**(תיקון מס' 39) תשס"ח-2008**

15.      ערעור על הכרעה סופית של הוועדה ליישוב סכסוכים לפי סעיף 59לא לחוק החברות הממשלתיות, התשל"ה-1975.

**(תיקון מס' 47) תש"ע-2010**

16.      ערעור לפי סעיף 28(ד) לחוק בתי דין מינהליים כפי שהוא מוחל בסעיף 12 לחוק שירות הקבע, וכן ערעור לפי סעיף 13 לחוק שירות הקבע.

**(תיקון מס' 47) תש"ע-2010 (הוראת שעה) תשע"ב-2012**

17.      ערעור על החלטת ועדה רפואית עליונה לפי סעיף 5ב(א) לחוק שירות ביטחון [נוסח משולב], התשמ"ו-1986.

**(תיקון מס' 58) תשע"א-2011**

18.      ערעור לפי סעיף 11(ד) לחוק תכנון משק החלב, התשע"א-2011.

**(תיקון מס' 59) תשע"א-2011**

19.      ערעור לפי סעיפים 7(ה) ו-39(ה) לחוק הטיס, התשע"א-2011.

**(תיקון מס' 66) תשע"א-2011**

20.      ערעור לפי סעיף 16(ד) לחוק לפיקוח על ייצור הצמח ושיווקו, התשע"א-2011.

**(תיקון מס' 69) תשע"ב-2012**

21.      ערעור לפי סעיף 4א לחוק תגמולים לאסירי ציון ולבני משפחותיהם, התשנ"ב-1992.

**(תיקון מס' 72) תשע"ב-2012**

22.      ערעור לפי סעיף 2(ט) לחוק שירותי הסעד, התשי"ח-1958 וכן החלטה של ועדת הערר שלפי החוק האמור, בערר לפי סעיף 20 לחוק שירותי רווחה לאנשים עם מוגבלות, התשפ"ב-2022.

**(תיקון מס' 78) תשע"ב-2012**

23.      ערעור לפי סעיפים 38(ו) ו-110(ג)(5) לחוק הרשות הארצית לכבאות והצלה, התשע"ב-2012.

**(תיקון מס' 90) תשע"ה-2014**

24.      ערעור על החלטת ועדת ההשגות לפי סעיף 46טז6(ג) לפקודת מסילות הברזל [נוסח חדש], התשל"ב-1972.

**(תיקון מס' 90) תשע"ה-2014**

25.      (פקע).

**(תיקון מס' 120) תשע"ט-2018**

26.      ערעור לפי סעיף 56(ב)(2) לחוק הפיקוח על מעונות יום לפעוטות, התשע"ט-2018.

**(תיקון מס' 123) תש"ף-2020**

27.      ערעור לפי סעיף 12(ג)(2) לחוק מענק לעידוד תעסוקה (הוראת שעה – נגיף הקורונה החדש), התש"ף-2020.

**(תיקון מס' 125) תש"ף-2020 (תיקון מס' 130) תשפ"ב-2022 (תיקון מס' 138 – הוראת שעה) תשפ"ד-2023**

28.      ערעור לפי סעיף 21(ה)(2) לחוק התכנית לסיוע כלכלי (נגיף הקורונה החדש) (הוראת שעה), התש"ף-2020, לרבות ערעור לפי הסעיף האמור כפי שהוחל בסעיף 15(ב) לחוק מענק סיוע לעסקים בשל ההשפעה הכלכלית של התפשטות זן אומיקרון של נגיף הקורונה החדש (הוראת שעה), התשפ"ב-2022.

**(תיקון מס' 145) תשפ"ד-2024**

29.      ערעור על הכרעה סופית של הוועדה לתיאום תשתיות לפי סעיף 98(ה) לחוק רכבת תחתית (מטרו), התשפ"ב-2021.

**תוספת שלישית**

(סעיף 5(3))

1.        תובענה לפיצויים שעילתה במכרז, כאמור בפסקה 5 לתוספת הראשונה.

**(תיקון מס' 24) תשס"ו-2006**

2.        תביעה כאמור בסעיף 5(ב)(2) לחוק תובענות ייצוגיות, התשס"ו-2006.

54678313

**(תיקון מס' 117) תשע"ח-2018**

**תוספת רביעית**

(סעיף 5א(א)(1))

**עתירה מינהלית בענייני האזור**

1.        חופש המידע – החלטה של רשות בבקשה לקבלת מידע המופנית כלפיה.

2.        תכנון ובנייה – החלטה של רשות לפי חוק תכנון ערים, כפרים ובניינים, מס' 79 לשנת 1966 (בפרט זה – חוק תכנון ערים), לפי צו בדבר חוק תכנון ערים, כפרים ובניינים (יהודה והשומרון) (מס' 418), התשל"א-1971 (בפרט צו – צו תכנון ערים), או לפי צו בדבר מתן היתרים לעבודות בשטחים תפוסים לצרכים צבאיים (יהודה והשומרון) (מס' 997), התשמ"ב-1982, ולמעט –

(1)  החלטה שעניינה עבירות ועונשין, ובכלל זה החלטה לפי סעיף 37ב לחוק תכנון ערים;

(2)  החלטה שעניינה תכנית תכנון אזורית או תכנית תכנון מתארית כמשמעותן בפרק שלישי לחוק תכנון ערים;

(3)  החלטה של מפקד כוחות צבא הגנה לישראל באזור, למעט החלטה לפי סעיף 38 לחוק תכנון ערים;

(4)  החלטה של ראש המינהל האזרחי לפי תקנה 3 לתקנות אישור, הקמה ופטור מהיתר לדרכים זמניות לאתרי בנייה בעלי חשיבות אזורית (הוראת שעה) (יהודה והשומרון), התשע"א-2011;

(5)  החלטה של מועצת התכנון העליונה לפי סעיף 7(4) לצו תכנון ערים; לעניין זה, "מועצת התכנון העליונה" – המועצה כהגדרתה בסעיף 2 לחוק תכנון ערים.

3.        כניסה ויציאה –

(א)  החלטה של ראש המינהל האזרחי לפי סעיף 1ד לצו בדבר שטחים סגורים (אזור הגדה המערבית) (מס' 34), התשכ"ז-1967, לעניין אדם מסוים;

(ב)  החלטה של מפקד צבאי לפי סעיף 3 להיתר כניסה כללי (מס' 5) (תושבים ישראליים ותושבי חוץ) (יהודה והשומרון), התש"ל-1970;

(ג)   החלטה פרטנית של רשות שעניינה כניסת זר לאזור או שהייה בו, לפי נוהלי מתאים פעולות הממשלה בשטחים או לפי נוהלי המינהל האזרחי, למעט החלטה כאמור שעניינה בקשת הרשות הפלסטינית לאישור רישיון ביקור זר שנתנה; לעניין זה, "הרשות הפלסטינית" – המועצה כהגדרתה בתקנות שעת חירום (יהודה ושומרון – שיפוט בעבירות ועזרה משפטית), התשכ"ח-1967, כפי שהוארך תוקפן ותוקן נוסחן בחוק;

(ד)  החלטה פרטנית של רשות שעניינה כניסה לצורך תעסוקה ליישוב ישראלי באזור, הניתנת לפי ההכרזה בדבר סגירת שטח (יישובים ישראליים) (יהודה והשומרון), התשס"ב-2002, ולפי הצו בדבר העסקת עובדים במקומות מסוימים (יהודה והשומרון) (מס' 967), התשמ"ב-1982;

(ה)  החלטה פרטנית של רשות שעניינה היתר כניסה לשטח שהוא מרחב תפר; בפרט משנה זה, "מרחב תפר" – שטח שהוכרז כמרחב תפר בתחיקת הביטחון כהגדרתה בסעיף 5א;

(ו)   החלטה פרטנית של רשות שעניינה יציאת תושב אזור מהאזור לפי נוהלי המינהל האזרחי.

**(תיקון מס' 117) תשע"ח-2018**

**תוספת חמישית**

(סעיף 5א(א)(2))

**ערעור מינהלי בענייני האזור**

1.        ערעור על החלטת ועדת ערעורים לפי סעיפים 296 או 297 לצו בדבר הוראות ביטחון [נוסח משולב] (יהודה והשומרון) (מס' 1651), התש"ע-2009.

5129371                         אהוד ברק                            יוסף ביילין

                                ראש הממשלה                                  שר המשפטים

            עזר ויצמן                           אברהם בורג

               נשיא המדינה                                יושב ראש הכנסת